АҞӘА, ԥхынгәы 12 - Sputnik. Аковидҿагыларатә ԥкра ҿыцқәа Аԥсны амч роуит ԥхынгәы 12 инаркны.
Ԥхынгәы 8 рзы еилкаахеит Аԥсны акультура аминистр Гәдиса Агрба аепидемиологиатә ҭагылазаашьа ахьеицәахаз иахҟьаны инапы шаҵеиҩыз атеатрқәеи, амузеиқәеи, абиблиотекақәеи, акультуратә центрқәеи, акультуратә ҩнқәеи, ацәыргақәҵатәи аконцерттәи залқәеи, ансамбльқәеи акультура-ҵаратә усбарҭақәеи русура аанкыларазы аусԥҟа.
Акультуратә усбарҭақәа аусура иалаганы иҟан жәабран 15 рзы, ԥшьымзтәи акарантин ашьҭахь.
Ԥхынгәы 5 рзы Аԥсны егьырҭ аԥкрақәагьы амч роухьеит: ачарақәеи, агәырӷьаратәи аныҳәатәи усмҩаԥгатәқәеи, аиныхрақәеи, ауаа рацәа злахәу егьырҭ аусмҩаԥгатәқәеи иарку ауаажәларратә крыфара-чара ахыбрақәа рҿы рымҩаԥгара ҟалом.